PATVIRTINTA

Telšių „Germanto“ progimnazijos

2023 m. kovo 14 d.

direktoriaus įsakymu Nr. V-11

 PRITARTA

Telšių „Germanto“ progimnazijos

tarybos 2023 m. vasario 23 d.

nutarimu Nr. V1-2

**TELŠIŲ „GERMANTO“ PROGIMNAZIJOS 2023 METŲ**

**VEIKLOS PLANAS**

**I. BENDROSIOS NUOSTATOS**

2022 m. rugsėjo 1 d. mokinių skaičius mokykloje – 417. Suformuota 16 komplektų:

• 1-4 klasių – 8 komplektai, kuriuose mokosi 188 mokiniai;

• 5-8 klasių – 8 komplektai, kuriuose mokosi 229 mokiniai.

Mokyklos administraciją sudaro direktorė, dvi direktorės pavaduotojos ugdymui (1,5 et.) ir direktorės pavaduotoja ūkio ir bendriesiems klausimams. Mokykloje dirba 42 pedagoginiai darbuotojai: 14 mokytojų metodininkų, 24 vyresnieji mokytojai, 4 mokytojai, 3 pagalbos mokiniui specialistai, sekretorė ir bibliotekininkė. Visi pedagoginiai darbuotojai yra įgiję aukštąjį išsilavinimą bei turi pedagogo kvalifikaciją.

**II. 2022 M. VEIKLOS ANALIZĖ**

2022 m. mokykla buvo išsikėlusi tris tikslus: **Mokinių mokymosi motyvacijos skatinimas,** Ugdymo pasiekimų gerinimas ir Progimnazijos bendruomenės veiklų aktyvinimas. Geriausiai sekėsi siekti antrojo tikslo. Tam įtakos turėjo mokykloje vykdomas „Kokybės krepšelio“ projektas, kurio pagrindinis tikslas buvo kiekvieno mokinio pažangos augimas plėtojant ugdymo(si) proceso bei aplinkų įvairovę.

Išanalizavus mokyklos dokumentus pastebėta, kad mokinių pažanga ir pasiekimai nuosekliai gerėjo:

 • 2022 m. pabaigoje atliktų testų analizės duomenimis, 26,7 proc. pagerėjo antrokų skaitymo įgūdžiai,

• 6,8 proc. daugiau ketvirtokų parašė diagnostinį matematikos testą aukštesniuoju lygiu;

• 18,6 proc. pagerėjo ketvirtokų skaitymo įgūdžiai – lyginant 2021 m. rudens ir 2022 m. pavasario diagnostinių testų skaitymo rezultatus, paaiškėjo, kad rudenį kokybė siekė 51,1 proc., o pavasarį – 69,7 proc.;

• 2021–2022 m. m. šeštokų diagnostiniai diktantai, parodė, kad mokinių rašymo gebėjimai pagerėjo 7,4 proc., 81,4 proc. šeštokų rašymo gebėjimai siekia aukštesnįjį, pagrindinį ir patenkinamą lygį;

• 13 proc. pagerėjo aštuntokų rašymo gebėjimai – 86,1 proc. aštuntokų pasiekė aukštesnįjį, pagrindinį ir patenkinamą lygį;

• 2021–2022 m. m. Ugdymo plano įgyvendinimo analizėje teigiama, kad 8 klasių mokinių gamtos mokslų (geografijos, biologijos ir fizikos) mokinių, pasiekusių aukštesnįjį lygį, padaugėjo 14,9 proc.;

• pagerėjo NMPP rezultatai – 2022 m. 4 klasių matematikos vidurkis siekia 63,3 proc. ir yra lygus šalies bei 4 proc. aukštesnis už savivaldybės vidurkį (2021 m. mokyklos vidurkis buvo 6,1 proc. mažesnis negu šalies ir 2,5 proc. žemesnis nei savivaldybės);

• 8 klasių mokinių visų dalykų NMPP rezultatai aukštesni už savivaldybės vidurkį: matematikos – 2,6 proc., skaitymo – 1,7 proc., gamtos mokslų – 1,7 proc., socialinių mokslų – 3,9 proc.;

• mokymosi pažangumas per dvejus mokslo metus pakilo 0,8 proc. – nuo 99 proc. iki 99,8 proc. 15 klasių iš 16 mokslo metus baigė 100 proc. pažangumu.

Praėjusiais metais mokiniai aktyviai dalyvavo ir pasiekė aukštų rezultatų konkursuose, varžybose, projektuose, olimpiadose: užimtos 2 prizinės vietos rajono meninio skaitymo konkurse, pelnyta pereinamoji taurė sveikatingumo varžytuvėse, 1 mokinė užėmė antrą vietą tarptautiniame kompiuterinių animacijų kūrimo konkurse, 1 mokinys laimėjo III vietą respublikiniame kompiuterinio kūrybinio atviruko konkurse, užimtos I, II ir III vietos rajoninėje matematikos olimpiadoje, du mokiniai laimėjo 3 vietą rajoninėse šaškių varžybose, rajoniniame 3-4 klasių mokinių diktanto konkurse užimtos I ir III vietos.

Mokiniai už puikius pasiekimus, daromą pažangą buvo įvairiai skatinami: geriausių mokinių nuotraukos viešinamos progimnazijos informaciniame stende, mokyklos socialiniame tinkle „Facebook“, mokyklos tinklalapyje, suteikiamos nominacijos tradiciniame konkurse „Metų mokinys“, apdovanojami edukacinėmis išvykomis bei padėkos raštais.

Siekiant aukštesnių ugdymosi pasiekimų organizuotas konkursas „Geriausiai mokyklą lankanti klasė“. 2021-2022 m. m. beveik 500 sumažėjo nepateisintų pamokų, 8 klasėse visos pamokos buvo pateisintos. Buvo nuosekliai stebima mokinių individuali pažanga – 4 kartus per metus pildomos mokinių VIP stebėjimo ir vertinimo lentelės, 2 kartus per metus pildomos pažangos lentelės su signaliniais pažymiais. Mokiniai kartu su mokytojais analizavo pasiekimus, prisiėmė atsakomybę už savo mokymąsi. Naudojant skaitmenines mokymo(si) aplinkas Eduka bei EMA, kuriose yra paruoštos diferencijuotos užduotys, namų darbai mokiniams buvo skiriami pagal jų gebėjimus.

Siekdama tobulinti ugdymo kokybę mokykla daug dėmesio skyrė kolegialiam grįžtamajam ryšiui stiprinti. Mokytojai per mokslo metus stebėjo 1-2 kolegų vedamas pamokas (iš viso 54). Mokytojų teigimu, šis „kolega – kolegai“ metodas pasiteisino – per pastaruosius metus sustiprėjo tarpusavio mokymosi kultūra, mokytojai tapo motyvuotesni, atsižvelgdami į kolegų rekomendacijas lanksčiau koreguoja ugdymo(si) procesą, planuoja kvalifikacijos tobulinimo poreikius.

Didelis dėmesys buvo skirtas vykdant uždavinio *Teikti kokybišką ir savalaikę pagalbą* *mokiniams* priemones. Mokykloje sudarytos tinkamos sąlygos mokiniams pažinti savo gebėjimus, planuoti pažangą. Mokinių asmeninei pažangai įvertinti kelis kartus per metus išvedami signaliniai pusmečio pažymiai, jie aptariami su kiekvienu mokiniu, pagal poreikį planuojama ir organizuojama mokymosi pagalba. Sukurta paveiki nuosekli mokinio pažangos stebėjimo ir matavimo sistema. Mokykloje sudarytos sąlygos siekti kuo geresnių ugdymo(si) rezultatų. 2022 m. m. mokymosi pagalbai teikti skirta 11 konsultacinių valandų: dvi pradinėse ir devynios 5–8 klasėse. Vedamos ir trumpalaikės konsultacijos, kurios neįskaitomos į mokinio mokymosi krūvį. Mokinių tėvai elektroniniu dienynu ar kitu būdu informuojami apie mokiniui reikalingą suteikti mokymosi pagalbą, jos formą ir, vykstant konsultacijoms, apie mokinio daromą pažangą. Daugiausiai pagalbos gavo matematikos konsultacijas lankę mokiniai (110 mok.), taip pat buvo didelis susidomėjimas anglų kalbos konsultacijomis (107 mok.).

Mokykloje per 2022 m. m. mokinių, atvykusių iš Ukrainos, skaičius išaugo nuo 7 iki 17. VGK, išsiaiškinusi jų lūkesčius, teikė švietimo pagalbą ne tik sudarydama individualius ugdymo planus, stebėdama jų daromą mokslo pažangą, bet ir skyrė papildomas 4 savaitines pamokos lietuvių kalbai mokyti. Dar per dvi pamokas pagalbą ukrainiečių vaikams teikia mokyklos logopedė.

Mokykla jau kelinti metai įgyvendina socialinio ir emocinio ugdymo programą „LIONS Quest“ „Paauglystės kryžkelės“ 5-8 klasių mokiniams. Norint išlaikyti tęstinumą šiemet visos pradinių klasių mokytojos išklausė „LIONS Quest“ programą „Laikas kartu“ ir pradėjo ją įgyvendinti pradinėse klasėse.

Siekdama aktyvinti mokinių socialinės-pilietinės veiklos patrauklumą mokykla įvedė motyvuojančią priemonę – ,,germontus“. Tai mokyklos ,,pinigai“, kuriuos mokiniai „uždirba“ aktyviai ir prasmingai vykdydami socialinę–pilietinę veiklą. Savo turimus ,,germontus“ mokiniai galėjo išsikeisti į prizus ar lengvatas mokykloje. Vykusiame aukcione 22 mokiniai įsigijo 19 paslaugų.

Mokykloje sukuriamas puikus mikroklimatas mokiniams perėjus mokytis iš pradinio ugdymo pakopos į pagrindinio ugdymo pakopą. Mokslo metų pradžioje atliktas tyrimas parodė, kad net 96 proc. penktokų mokyklos aplinkoje jaučiasi saugiai. 75 proc. mokinių patinka jų klasė ir esanti aplinka, beveik visi turi klasėje draugų, kurie bet kokiu momentu gali padėti. Virš 90 proc. penktokų patinka jiems dėstantys mokytojai, kurie nuoširdžiai bendrauja ir padeda. Daugiau nei pusė apklaustųjų teigė, kad mokosi nė kiek ne prasčiau nei ketvirtoje klasėje, tačiau namų darbų krūvio norėtų mažesnio.

Palankų mokytojo ir mokinio ryšį mokykloje padeda sukurti VGK. Mokyklos VGK prioritetai: saugios vaiko ugdymo(si) aplinkos kūrimas bei įtraukiojo ugdymo organizavimas. Per metus vyko 12 posėdžių. 30 mokinių, iš kurių vienas mokinys sugrįžęs iš užsienio, buvo teikiama specialiojo pedagogo pagalba. Pedagoginė psichologinė tarnyba 18-ai mokinių skyrė psichologo pagalbą, tačiau mokykla tokio specialisto neturi. Mokytojo padėjėjai pagalbą teikė 13-ai mokinių, iš kurių vienas vaikas turėjo judėjimo negalią. Komisija organizavo mokytojų ir tėvų švietimą vaiko teisių apsaugos, teisės pažeidimų prevencijos klausimais, rekomendavo kvalifikacijos tobulinimo renginius. Buvo suorganizuoti socialinių emocinių kompetencijų ugdymo programos renginiai: „Pažink savo emocijas ir išmok su jomis draugauti“ (1-2 kl.), „Esu ne vienas“ (3-4 kl.), „Pokyčių kelyje“ (5-6 kl.), „Konfliktai. Jų sprendimo būdai“ (7-8 kl.).

Mokyklos veikla nukreipta į sąlygų tenkinti skirtingas mokinių reikmes užtikrinimą. 2022-2023 m. m. pradžioje buvo atliktas testas 5-8 klasių mokinių stilių nustatymui. Išsiaiškinta, kad  **dominuojantį** kinestetinį **mokymosi stilių** (informaciją įsimenama judant ir asocijuojant ją su aktyvia veikla) turi daugiausiai mokinių – apie 55 proc., apie 24 proc. turi **audialinį** (informacija įsimenama girdint) ir apie 21 proc. **vizualinį** mokymosi stilių (informacija įsimenama matant). Mokykloje yra dvi klasės, kuriose kinestetinį stilių nusistatė daugiau kaip 70 proc. mokinių. Su suvestinėmis ir rekomendacijomis, kokie mokymosi būdai mokiniams tinkamiausi, supažindinti tose klasėse dėstantys mokytojai.

Mokykloje veikė 18 būrelių, kuriuose dalyvavo virš 60 proc. 1-8 klasių mokinių. Daugelis pradinukų lankė po du ir daugiau popamokinės veiklos užsiėmimų. Paklausiausi būreliai buvo susiję su sportu ir sveika gyvensena, juos lankė 45 proc. mokinių. Populiarus buvo naujos nekontaktinės regbio formos būrelis „TAG regbis“, kurį lankė tiek pradinių, tiek vyresnių klasių mokiniai. Gyvename išmaniame skaitmeniniame pasaulyje, todėl mokiniams labai svarbu žinoti, kaip jis veikia, kokie principai jame galioja bei kaip juos pritaikome savo gyvenime. Būreliuose „Jaunieji programuotojai“ bei „IT dirbtuvės“ mokiniai gilino IT žinias, mokėsi saugiai naudotis internetu, kurti skaitmeninę mediją bei programuoti specialiai tam pritaikytais įrankiais. Nepamiršome etnokultūros ir tradicijų puoselėjimo – mokiniai lankė būrelius „Ratas“, „Iš kraičio skrynios“, dainavo ansamblyje „Jaunieji germantukai“.

Vienas iš *Ugdymo pasiekimų gerinimo* tikslo uždavinių buvo modernizuoti ir turtinti ugdymo(si) aplinkas. Iš „Kokybės krepšelio“ projekto bei ugdymo reikmėms finansuoti skirtų lėšų progimnazija įsigijo daug priemonių, kurių pagalba siekė aukštesnių mokymosi rezultatų. Buvo atnaujinta interaktyvioji 15 vietų edukacinė platforma anglų kalbos mokymui „Let‘s talk English“. Apie 10 proc. pamokų anglų kalbos mokytojos veda naudodamos šią programą, kuri suteikia galimybę diferencijuoti bei individualizuoti užduotis. 14 kabinetų buvo aprūpinti nuotolinio sinchroninio mokymo įranga. Mokykla siekė, kad iki 3 proc. mokinių dėl įvairių priežasčių galės mokytis namuose, tačiau pasaulinė pandemija pakoregavo situaciją ir dėl izoliacijos bei didesnio sergamumo šia įranga praėjusiais mokslo metais pasinaudojo 28 proc. mokinių, kuriems buvo suteiktos tinkamos galimybės mokytis hibridiniu būdu. Šokio pamokose, popamokinėje veikloje, mokyklos renginiuose naudojama nupirkta garso aparatūra. Neformaliojo ugdymo technologijų būrelis kūrybingai naudojasi įsigytomis graviravimo staklėmis. Dirbdami jomis mokiniai ugdo(si) vaizduotę, kūrybiškumą: graviruoja lenteles, organinį stiklą, gamina pakabukus, informacinius ženkliukus, reklamines lenteles, dalyvauja įvairiuose kūrybinių darbų konkursuose.

2022 m. mokykloje įrengtos dvi naujos aplinkos. Relaksaciniame kabinete lankosi emociškai blogai besijaučiantys, išgyvenantys sukrėtimą, dvasinę įtampą mokiniai. Jaukioje, patogioje ir tinkamoje įvairiai veiklai konferencijų klasėje vyksta susitikimai, klasės valandėlės, pasitarimai, posėdžiai. Aktyvi veikla vyksta ir praėjusiais mokslo metais įrengtame Namų ruošos klube. Nupirkti nauji baldai ir priemonės pradinių klasių pailgintos dienos grupėje kuria jaukią, estetišką fizinę aplinką, kuri motyvuoja noriai mokytis. Žaidimų ir šviečiamosios, ugdomosios medžiagos turtingame pradinukų koridoriuje mokiniai turiningai, fiziškai aktyviai leidžia pertraukas. Metų pabaigoje suremontuota mokyklos sporto salė, kuri atitinka higienos normų reikalavimus.

Labai suaktyvėjo dalyvavimas tarptautinės programos eTwinning projektuose. Tarptautinė veikla eTwinning yra įtraukta į Europos Komisijos programą. Ji suteikia galimybes pakeisti bendravimo, bendradarbiavimo ir mokymo(si) būdus. Mokiniai dalyvavo „Transformation To Green IT“, „Language Learning Games“, „We Want To Plant Trees”, „Baltic Sky”, „We Want To Plant Trees” bei daugelyje kitų projektų. Praeitais metais mokykla vykdė eTwinning projektą "STEAMing Up", kuriame bendradarbiavo 6 Telšių rajono mokyklos, dalyvavo 7-ios anglų kalbos mokytojos. Projektas buvo pripažintas vertinimo komisijos ir gavo apdovanojimą kaip geriausias 2022-ųjų metų eTwinning projektas.

# III. 2023 M. VEIKLOS TIKSLAI, UŽDAVINIAI, PRIEMONĖS

1. **Tikslas. Mokinių mokymosi motyvacijos skatinimas.**
	1. **Uždavinys. Atsižvelgiant į mokinių gebėjimus, tobulinti vertinimo sistemą.**

|  |  |  |  |
| --- | --- | --- | --- |
| Priemonės | Vykdytojai | Laikas | Laukiamas rezultatas |
| 1. Mokinių pasiekimų ir pažangos vertinimo tvarkos aprašo atnaujinimas. | Pavaduotoja ugdymui | Birželis | Bus sukurtas naujas mokinių pasiekimų ir pažangos vertinimo tvarkos aprašas. Vertinimo sistema taps lankstesnė. Mokytojai bus skatinami ieškoti tinkamiausių būdų įvertinti Bendrosiose programose numatytus mokinių pasiekimus, didinti mokymosi motyvaciją, ugdyti bendrąsias kompetencijas. |
| 2. Tėvų ir vaikų supažindinimas su Vertinimo tvarkos aprašo pakeitimais. | Klasių auklėtojai | Rugsėjis | Visose klasėse bus pravesti tėvų susirinkimai, kurių metu tėvai (globėjai) bus supažindinami su nauju Vertinimo tvarkos aprašu. Mokiniams ir tėvams aiški ir suprantama vertinimo sistema sudarys prielaidas aukštesnei mokymosi motyvacijai ir geresnių rezultatų siekimui. |
| 3. Mokytojų ir tėvų apklausa „Veiksnių, lemiančių mokinių mokymosi motyvaciją, identifikavimas“. | Vidaus įsivertinimo grupė | Balandis | Apklausoje dalyvaus apie 70 proc. tėvų ir mokytojų. Remiantis apklausos duomenimis bus sudarytos rekomendacijos mokytojams, kurie galės pakoreguoti savo vertinimo sistemas bei prisidėti prie „Mokinių pasiekimų ir pažangos vertinimo tvarkos aprašo“ atnaujinimo. |
| 4. Mokinių mokymosi stilių nustatymas naujai atvykusiems mokiniams. | VGK  | Rugsėjis | Bus atliktas testas naujai atvykusių mokinių stilių nustatymui, kuris padės suprasti, kokie mokymosi būdai mokiniams tinkamiausi. |
| 5. Dalyvavimas eTwinning projektinėje veikloje. | Mokytojai  | Visus metus | 90 proc. pedagoginių darbuotojų dalyvaus „eTwinning“ programos projektuose, kurie apims mokytojų profesinių, pedagoginių, skaitmeninių ir bendradarbiavimo kompetencijų tobulėjimą. |
| 6. 1-4 ir 5-8 kl. mokinių geriausių projektų pristatymas. | Pavaduotoja ugdymui  | Birželis | Metų pabaigoje bus paviešinti 10 (po 5 kiekvienoje grupėje) geriausi projektai. Mokiniai lavins skaitmeninio raštingumo bei viešojo kalbėjimo įgūdžius. |
| 7. Vertinimo formų įvairovė. | Metodinė taryba | Birželis | Kiekvienoje metodinėje grupėje bus aptartos įvairios vertinimo formos, susitarta ir priimti bendri mokyklos susitarimai, kaip turėtų vykti mokinių pasiekimų vertinimas ir stebėjimas, ir kaip teikiama grįžtamoji informacija mokiniams bei tėvams.  |

* 1. **Uždavinys. Teikti kokybišką ir savalaikę pagalbą mokiniams.**

|  |  |  |  |
| --- | --- | --- | --- |
| Priemonė | Vykdytojai | Laikas | Laukiamas rezultatas |
| 1. Socialinių emocinių įgūdžių ugdymo programa „Laikas kartu“. | Klasių auklėtojai | Visus metus | 1-4 klasėse bus pradėta vykdyti Lions Quest programa „Laikas kartu“, kurią vykdys 188 mokiniai. Mokytojai kurs saugią mokymosi aplinką ir mokys vaikus įgūdžių, padedančių pasiekti sėkmę mokykloje ir gyvenime. |
| 2. Paauglių socialinių įgūdžių programa „Tiltai“. | Socialinės pedagogė | Vasaris - kovas | Metodinės priemonės pagalba 50 proc. 6-ų klasių mokinių gaus psichologo pagalbą, įgaus psichologinio atsparumo, stiprės jųvertybinės nuostatos.  |
| 3. Prevencinių paskaitų ciklas. | Klasių auklėtojai | Visus metus | Per mokslo metus vyks 3-4 prevenciniai užsiėmimai 1-8 klasių mokiniams.  |
| 4. Apklausa „Patyčių paplitimas mokykloje“. | VGK | Gegužė | Bus apklausti 95 proc. 5-8 klasių mokinių, nustatytas patyčių paplitimas mokykloje bei priimtos patyčių prevencijos priemonės. |
| 5. Diskusija “Konsultacijų reikšmė keliant mokinių pažangumą“. | Pavaduotoja ugdymui, mokinių aktyvas | Gegužė | Bus išsiaiškintas mokymosi pagalbos tikslingumas, kuris apibrėžiamas kaip mokymosi palaikymas: konsultavimas, pagalba ilgesnį laiką nelankiusiemsmokyklos, mokymosi sunkumų, elgesio sutrikimų turintiems mokiniams. Jas lankys 5 proc. daugiau mokinių nei pernai. |
| 6. 1 ir 5 klasių mokinių tyrimas „Adaptacija. Sėkmės ir nesėkmės“. | Socialinė pedagogė | Spalis | Bus atliktas 1-ų ir 5-ų klasių mokinių tyrimas, kuris padės ištirti mokinių adaptaciją mokykloje bei nustatyti sėkmingą mokymąsi sąlygojančius veiksnius. |

* 1. **Uždavinys. Pamokos vadybos tobulinimas.**

|  |  |  |  |
| --- | --- | --- | --- |
| Priemonė | Vykdytojai | Laikas | Laukiamas rezultatas |
| 1. Disputas „Geros pamokos požymiai“.
 | Pavaduotoja ugdymui | Visus metus | Bus pravesta ir stebėta 20 atvirų pamokų, aptartos sėkmės ir šiuolaikinės pamokos vadybos aspektai. |
| 1. Seminaras mokytojams „Šiuolaikinės pamokos vadyba“.
 | Pavaduotoja ugdymui | Rugsėjis | 100 proc. mokytojų išklausys seminarą, išmoks plėtoti savo gebėjimus planuoti pamoką ir ją organizuoti atsižvelgiant į šiuolaikinius reikalavimus pamokai. 70 proc. mokytojų gebės planuoti mokinių veiklą, nukreiptą į aktyvų mokymąsi, skatinančią mokinių mokymosi motyvaciją. |
| 1. Edukacinės teminės išvykos.
 | Mokytojai, klasių auklėtojai | Visus metus | Kiekviena klasė du kartus metuose organizuos edukacines išvykas, iš kurių viena skirta savo krašto pažinimui. |
| 1. Kolegialus ryšys.
 | Mokytojai | Visus metus | Mokytojai bendradarbiaus ne mažiau kaip dviejuose duetuose, bus teikiamas teigiamas grįžtamasis ryšys, skatinantis analizuoti savo ir kolegų profesinę elgseną. |
| 1. Atvirų pamokų organizavimas ir aptarimas.
 | Mokytojai | Visus metus | Mokytojai ves bent vieną atvirą pamoką kolegoms, taip plėtos profesinį bendradarbiavimą ir gerosio*s* darbo patirtiessklaidą kuriant šiuolaikinį mokymą(si). |
| 6. Mokytojų patirties „Mokinių refleksijos būdai“ pristatymas. | Pavaduotoja ugdymui | Balandis | 20 proc. mokytojų pasidalins patirtimi, kokias įsivertinimo formas ir būdus skatina naudoti pamokose, kaip tai kelia mokinių savivertę irmotyvaciją. |

1. **Tikslas. Ugdymo pasiekimų gerinimas.**

**2.1. Uždavinys. Gerinti mokinių akademinius pasiekimus.**

|  |  |  |  |
| --- | --- | --- | --- |
| Priemonė | Vykdytojai | Laikas | Laukiamas rezultatas |
| 1. Vykdyti olimpiadų, konkursų, varžybų mokyklinius turus. | Pavaduotoja ugdymui | Visus metus | Bus rengiamos ir organizuojamos mokyklinės olimpiados, konkursai, varžybos. Geriausius rezultatus parodę mokiniai bus atrinkti atstovauti mokyklai rajoniniuose turuose. |
| 2. Geriausiai mokyklą lankančios klasės rinkimai. | Socialinė pedagogė | Birželis | Metų pabaigoje bus išrinkta geriausiai mokyklą lankanti klasė. Dalyvavimas konkurse motyvuos mokinius lankyti visas pamokas. Tai sukurs prielaidas aukštesniems ugdymosi pasiekimams. |
| 3. Lūkesčių ir pažangos aptarimas (klasės vadovas –mokinys; dalyko mokytojas – mokinys). | Mokytojai, mokiniai | 4 kartus metuose | Stebėdamas savo pažangą mokinys mokysis prisiimti atsakomybę už savo mokymąsi, 80 proc. mokinių išmoks kelti sau individualius mokymosi tikslus ir siekti jų įgyvendinimo. |
| 4. Tyrimas „Namų darbų tikslingumas“. | VGK | Spalis | Tyrime dalyvaus 95 proc. mokinių. Bus išsiaiškinti mokymosi krūviai, įvertinti juos įtakojantys veiksniai ir reguliavimo galimybės.  |
| 5. Diagnostinių testų organizavimas. | Pavaduotoja ugdymui | Gegužė, rugsėjis | Du kartus metuose (mokslo metų pradžioje ir pabaigoje) bus atliekami diagnostiniai testai, kurie padės nustatyti mokinių pasiekimų lygį ir pagal tai mokytojai koreguos savo dalykinius planus. |
| 6. Tyrimas „Mokyklos nelankymo priežastys“. | VGK | Kovas | Bus apklausti 5-8 klasių mokiniai, daugiausiai praleidę pamokų. Išsiaiškinus nelankymo priežastis ir įvedus kasdieninę stebėseną 10 proc. sumažės praleistų pamokų.  |
| 7. Mokinių pasiekimų analizė. | Pavaduotoja ugdymui | Sausis, birželis | Du kartus metuose bus įvertinti mokinių ugdymosi rezultatai, suteikta pagalbajiems toliau sėkmingai mokytis, tobulėti. Bus stebimas grįžtamasis ryšys, duomenys naudojami ugdymo kokybei užtikrinti. |
| 8. Mokinių apklausa **„**Neformaliojo ugdymo pasiūla ir įvairovė“. | Pavaduotoja ugdymui | Gegužė  | Bus apklausti visi 5-8 klasių mokiniai. Rezultatai padės išsiaiškinti mokinių poreikius, sužinoti, ar tenkina būrelių įvairovė. Apklausos rezultatai bus naudojami planuojant kitų mokslo metų neformalųjį švietimą progimnazijoje.   |

* 1. **Uždavinys. Modernizuoti ir turtinti ugdymo(si) aplinkas.**

|  |  |  |  |
| --- | --- | --- | --- |
| Priemonė | Vykdytojai | Laikas | Laukiamas rezultatas |
| 1. Mokomųjų kabinetų aprūpinimas mokymo priemonėmis pagal Mokyklų aprūpinimo standartus. | Direktorė  | Visus metus | Bus patenkinta 95 procentų metodinių grupių pateiktų aprūpinimo priemonėmis paraiškų. |
| 2. STEAM laboratorijos atnaujinimas. | Direktorė | Vasaris-birželis | Bus atnaujinta patalpa bei priemonės 1-4 kl. mokinių STEAM laboratorijai. 30 proc. gamtos pažinimo pamokų vyks laboratorijoje, todėl vyks kryptingas STEAM mokinių ugdymas, kuris skatins jų kūrybiškumą, žadins smalsumą tirti aplinką, kels naujus iššūkius.  |
|  3. Naujų skaitmeninių priemonių įsigijimas. | Direktorė | Visus metus | Įsigytos skaitmeninės priemonės, EDUKA klasė, programa Wordwall, „Šviesos“ ir „Vyturio“ leidyklos skaitmeninės mokymo bazės padės efektyviau individualizuoti ir diferencijuoti ugdymo procesą, leis mokiniams ir mokytojams greičiau gauti grįžtamąjį ryšį.  |
| 4. Vadovėlių ir grožinės literatūros atnaujinimas. | Biblioteki-ninkė | Balandis-birželis | Bus nupirkti: 4 kl. pasaulio pažinimo, 1 ir 5 kl. matematikos, 4 kl. anglų kalbos vadovėliai bei grožinė literatūra pagal ugdymo programą. Vadovėlių bei grožinės literatūros atnaujinimas sukurs prielaidas ugdymo proceso ir mokomųjų priemonių tobulinimui bei atnaujinimui.  |

1. **Tikslas. Progimnazijos bendruomenės veiklų aktyvinimas.**

**3.1. Uždavinys.** **Plėtoti bendradarbiavimą su tėvais ir socialiniais partneriais.**

|  |  |  |  |
| --- | --- | --- | --- |
| Priemonė | Vykdytojai | Laikas | Laukiamas rezultatas |
| 1. Atvirų durų dienos. | Mokytojai | Gegužis | Vieną kartą metuose bus suorganizuota atvirų durų diena. Mokytojų ir tėvų bendradarbiavimas sukurs prielaidas aukštesnių ugdymosi rezultatų siekimui, savitarpio pagalbai ir supratimui. |
| 2. Karjeros ugdymo savaitė. | Karjeros ugdymo specialistė | Birželis | 80 proc. mokinių dalyvaus karjeros ugdymo savaitėje. Susipažindami su įvairių specialybių specifika plės savo akiratį, lengviau planuos savo ateitį. |
| 3. Projektas „Pašaukimai“.  | Dorinio ugdymo ir istorijos mokytojos | Visus metus | Bus suorganizuoti bent 3 susitikimai su įvairiais žmonėmis. Bus plečiamas mokinių akiratis, jie mokysis priimti atsakingus ir kritiniu mąstymu paremtus svarbius savo gyvenimo sprendimus. |
| 4. Bendradarbiavimo sutarties su VšĮ Telšių jaunimo centru pasirašymas. | Direktorė | Balandis | 8-ų kl. mokiniams bus suteikta erdvė bendravimui su jaunimo darbuotojais ir bendraamžiais. 10 proc. mokinių bus konsultuojami jiems svarbiomis temomis.  |
| 5. Vakaronė „Kalėdų belaukiant“. | Pavaduotoja ugdymui | Gruodis | Renginyje dalyvaus 65 proc. bendruomenės narių, kurie gilins komunikacines kompetencijas, užsimegs artimesni bendruomenės narių ryšiai. |
| 6. Mokymai tėvams „Pagalba paauglystės krizę išgyvenančioms šeimoms“. | Socialinė pedagogė | Lapkritis | Bus suorganizuoti pozityvios tėvystės įgūdžių ugdymo mokymai*,* skirti tėvams*,* auginantiems paaugliško amžiaus vaikus. Juose dalyvaus 15 proc. 5-7 kl. mokinių tėvų. |
| 7. Nominacijų popietė „Metų mokinys“. | Darbo grupė | Birželis | Bus pagerbta 10 mokinių, kurie per mokslo metus pasiekė geriausių rezultatų įvairiose ugdymo(si) srityse. Tai skatins kitus mokinius siekti aukštesnių ugdymosi bei kūrybinės veiklos rezultatų, aktyviau dalyvauti konkursuose ir olimpiadose. |
| 8. Judumo ir sveikos gyvensenos diena prie Germanto ežero. | Pavaduotoja ugdymui | Birželis | Vyks integruota mokomųjų dalykų diena, kurios metu mokiniai geriau suvoks ir išmoks praktiškai taikyti sveiko judėjimo ir sveikos gyvensenos principus savo gyvenime. Renginyje dalyvaus 65 proc. 5-8 klasių mokinių. |

**IV. BAIGIAMOSIOS NUOSTATOS**

 Mokyklos išsikeltų tikslų veikla konkretinama Progimnazijos tarybos, Mokytojų tarybos, metodinių grupių veiklos planuose, bibliotekos veiklos, Vaiko gerovės komisijos, mokyklos renginių ir atskirų specialistų darbo planuose.

 Tikslų įgyvendinimo įsivertinimas vyks klasių tėvų ir visuotiniuose tėvų susirinkimuose, Mokytojų tarybos, metodinių grupių, Vaiko gerovės komisijos posėdžiuose.

 SUDERINTA

Telšių rajono savivaldybės administracijos

Švietimo ir sporto skyriaus vedėjo

 2023-03-13 raštu Nr. ŠV1-16